text: Transportminister besøger Rømø Havn
  20 februar 2012 kl. 15.15
  Rømø Havn var i dag på charmeoffensiv over for transportminister Henrik Dam Kristensen. Havnen har nemlig hårdt brug for 50 millioner kroner til at udvide for.
  Henrik Dam Kristensen havde imidlertid ingen penge med, da han i dag besøgte havnen på Rømø - havnen har ambitioner om at blive udskibningssted for havvindmøller og komponenter til vindmøller.
  Derudover vil havnen gerne have en større bedding, så de har mulighed for at reparere skibe. Den nuværende opfylder ikke arbejdstilsynets krav. 
  For et halvt år siden kunne havnen indvie 410 meter ny kaj - og nu vil man gerne have penge til et lagerområde i forbindelse med havnen. Men udsigten til pengene ligger altså noget ud i fremtiden og dermed også en realisering af havnens store planer. 
  Rømø Havn er en kommunal selvstyrehavn.
  